March 14, 2018
Lusha Gam Ladaw Laban (5) 18th March 2018
Anhte a ting kyeng myit ra ai lam mam nsi zawn si mat yang she asi law law si let nga lu na re.
Lai wa sai shaning loi mi hta, Catherine Marshall gaw ‘ Karai Kasang hpe anhte kam gwi ai aten” ngu mying ai laika ngau hpe ka da sai. Dai hta e, sin wawp ana a majaw, shata kru daram macyi nna yup ra ntsa kaw taw kau sai lam ka da ai. Tsi mawan hte akyu hpyi ya ai lam gaw n shamai lu ai. Shi gaw nachying wa myit daw hten taw nga ai. Lani mi hta masha marai mi gaw laika pa kasha langai sa jaw ai. Dai hta e ana ahkya amyu mi a majaw matsat ning tup machyi makaw hkrum nga ai Sasana magam gun num marai mi a lam lawm nga ai. Shi gaw hpa majaw Karai Kasang dai zawn yawn hkyen lam byin shangun ai hpe n chye madat nga ai hte shi mai tsai wa nna, Sasana magam bungli galaw na matu shani shagu akyu hpyi nga ai. Raitim, shi hta laklai wa ai lam n nga ai majaw, lani mi hta gaw “rai sa Karai Kasang e, ngai asum jaw ni ai, n kaja na ra sharawng ai rai yang mung nang hte sha seng sai” ngu marawn jahtau nu ai. Bat lahkawng na ai hpang shi atsawm sha mai mat sai.
Catherine Marshall dai laika pa kaji hpe makau kaw tawn da sai. Dai hti lu ai lam a majaw mau nga ai. Lak lai hkam sha ai lam chyawm n nga ai. Raitim, ndai mabyin hpe ngai n malap na re” nga tsun sai. Dai hpang lahpawt mi hta Catherine shi mung mi na mama zawn rai sha, “Karai Kasang e, hkam kaja na matu ngai hpyi ai grai ba la sai. Machyi na rai tim, mai wa na rai tim Na a myit sha re”; ngu marawn jahtau mu ai. Dai aten kaw nna shi a hkam kaja lam bai lu la wa ai nga Catherine tsun dan sai.
Ndai mabyin lahkawng gaw Madu Yesu sharin nga ai, ‘mam nhkyep gaw ga hta hkrat nna, hten mat yang she, asi law law si wa ai,’ ngu ai lam re. Anhte a tingkyeng myit ra ai lam si mat jang she Karai Kasang a matu anhte asi si lu na rai nga ai.
Kaja wa sha, ndai lam ni gaw nang hte ngai a shani shagu na prat hta kaning rai lachyum pru nga a ta? Mai byin na lam n kau mi hpe sumru yu ga! Anhte a hkungran makyit sumri hpran wa hkyen nna shinggan masha garum na raitim gumrawng la ai majaw kadai hpe mung n tsun kam ai ngu ga! Anhte a tingkyeng myit ra ai lam si ra ai ngu ai gaw tinang a gumrawng myit hpe shamyit kau nna manang hpe garum hpyi ai lam re. Anhte a hku hkau dik manang ni gaw lu lai sha lai ai majaw tsun shadum tim n kam hkap la ai zawn re ai ni nga ai ngu ga! Tinang a tingkyeng myit ra ai lam hpe si ra ai ngu ai gaw, tinang a mang hkang hpe hkap la nna tsi lajang na lam tam ai rai nga ai. Tinang a manang ( snr ) kahpu kanau marai rai, tinang hpe machyi shangun ai shaloi, shanhte a ntsa n lu shaga daw jau lu mat ai ngu ga, asi si lu na matu kraw kata kaw na mara raw ya let tsawra myit hte kalang mi bai tsun shaga daw jau lu na lam rai nga ai. Dai ni na kabu gara shiga anhte hpe saw shaga ai lam gaw; anhte a prat hpe Karai Kasang a lata hta tsep kawp ap tawn da nna Karai Kasang shi myit ra ai hte maren byin na matu anhte a hkang jaw na lam re!
Sawn sum ru mai ai lam: Ya aten ngai hta kaning re ai yak hkak ai lam lu nga a ta? Dai yak hkak mang hkang lam ntsa ngai a myit masa gaw hpa rai a ta? Karai Kasang hpang de dai ru yak ai lam hpe ap tawn da nna Karai Kasang myit ra ai hte maren galaw lu na ahkang jaw na matu hpa lam wa ngai hpe gang dun tawn nga a ta?
Courtesy : Ndai Mungga hpe Chyum mungga sasana magam Dap kaw na garum ya ai rai nga ai.
eng_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn